**Υπάρχουν δύο Μεγάλοι Αδελφοί**

Στο τέλος του Σεπτεμβρίου, έγινε στη Βενετία ένα διεθνές συ­νέδριο πάναο στην «privacy». Αρκετές φορές στις συζητήσεις έπε­σε η σκιά του Μεγάλου Αδελφού, αλλά ο Στέφανο Ροντοτά, εγ­γυητής της προστασίας των προσωπικών δεδομένων, ανακοίνω­σε από την αρχή ότι η εκπομπή καθ' εαυτή δεν παραβιάζει την privacy κανενός.

Δεν υπάρχει αμφιβολία ότι γαργαλάει την ηδονοβλεψία του τηλεθεατή, ο οποίος χαίρεται να βλέπει ορισμένα άτομα σε μία αφύσικη κατάσταση, άτομα που πρέπει να υποκρίνονται αμοι­βαία εγκαρδιότητα, ενώ στην πραγματικότητα κατακρεουργούν ο ένας τον άλλο. Ο κόσμος όμως είναι κακός, πάντα απολάμ­βανε να βλέπει τα λιοντάρια να καταβροχθίζουν τους χριστια­νούς, τους μονομάχους να μπαίνουν στην αρένα ξέροντας ότι η επιβίωση τους εξαρτιόταν από τον θάνατο του συντρόφου τους, πλήρωνε για να βλέπει στα πανηγύρια τις παραμορφωμένες γυναίκες-κανόνι, στο τσίρκο τους νάνους που τους έπαιρνε με τις κλοτσιές ο Αουγκούστο ή τη δημόσια εκτέλεση ενός κατάδικου στην πλατεία. Αν έτσι έχουν τα πράγματα, ο Μεγάλος Αδελφός είναι πιο ηθικός και όχι μόνο επειδή δεν πεθαίνει κανείς και οι συμμετέχοντες ρισκάρουν μόνο κάποια ψυχολογική ανισορρο­πία - όχι πιο σοβαρή απ' αυτήν που τους οδήγησε να αντιμετω­πίσουν την εκπομπή. Απλώς οι χριστιανοί θα προτιμούσαν να προσεύχονται στις κατακόμβες, ο μονομάχος θα ένιωθε πιο ευτυχισμένος αν ήταν ένας Ρωμαίος πατρίκιος, ο νάνος αν είχε το παρουσιαστικό ενός Ράμπο, η γυναίκα-κανόνι αν έμοιαζε με την Μπριζίτ Μπαρντό και ο καταδικασμένος σε θάνατο αν έπαιρνε χάρη. Αντίθετα, οι διαγωνιζόμενοι του Μεγάλου Αδελφού συμ­μετέχουν εθελοντικά και θα ήταν διατεθειμένοι ακόμα και να πληρώσουν για να αποκτήσουν αυτό που θεωρούν θεμελιώδη αξία, δηλαδή τη δημόσια έκθεση και τη φήμη.

Η λαθεμένη εκπαίδευση του *Μεγάλου Αδελφού* βρίσκεται αλ­λού, και μάλιστα στον τίτλο που σκαρφίστηκε κάποιος γι' αυτό το παιχνίδι. Ίσως πολλοί τηλεθεατές να μην ξέρουν ότι ο Με­γάλος Αδελφός είναι μια αλληγορία που αναφέρει ο Όργουελ στο 1984: ο Μεγάλος Αδελφός ήταν ένας δικτάτορας (το όνο­μα θυμίζει τον Πατερούλη, δηλαδή τον Στάλιν), ο οποίος μόνος του (ή με μια περιορισμένη νομενκλατούρα[[1]](#footnote-1)) ήταν σε θέση να κα­τασκοπεύει όλους τους υπηκόους του, λεπτό προς λεπτό, όπου κι αν βρίσκονταν. Άγρια κατάσταση που θυμίζει το Πανοπτικό του Μπένθαμ, όπου οι δεσμοφύλακες μπορούσαν να κατασκο­πεύουν τους φυλακισμένους, ενώ οι δεύτεροι δεν ήξεραν αν και πότε κατασκοπεύονταν.

Με τον Μεγάλο Αδελφό του Όργουελ οι ελάχιστοι παρα­κολουθούσαν τους πάντες. Με τον τηλεοπτικό Μεγάλο Αδελφό όμως, όλοι μπορούν να παρακολουθήσουν μερικούς ελάχιστους. Έτσι, συνηθίζουμε να σκεφτόμαστε τον Μεγάλο Αδελφό σαν κά­τι πολύ δημοκρατικό και εξαιρετικά ευχάριστο. Και στο μετα­ξύ, ξεχνάμε ότι πίσω απ' την πλάτη μας, ενώ παρακολουθούμε την εκπομπή, βρίσκεται ο πραγματικός Μεγάλος Αδελφός, αυ­τός με τον οποίο ασχολούνται τα συνέδρια για την privacy, αυ­τός που αποτελείται από διάφορες ομάδες εξουσίας, οι οποίες ελέγχουν πότε μπαίνουμε σε ένα σάιτ στο Ίντερνετ, πότε πλη­ρώνουμε με την πιστωτική κάρτα σε ένα ξενοδοχείο, πότε αγο­ράζουμε κάτι με το ταχυδρομείο, πότε μας κάνουν τη διάγνωση μιας ασθένειας στο νοσοκομείο, κι ακόμα πότε κυκλοφορούμε σε ένα σούπερ μάρκετ που ελέγχεται από κλειστό κύκλωμα. Ξέ­ρουμε ότι αν όλα αυτά δεν μπουν σε αυστηρό έλεγχο, μπορούν να φορτώσουν στον καθένα μας έναν εντυπωσιακό αριθμό στοι­χείων που θα μας έκαναν εντελώς διαφανείς, αφαιρώντας μας κάθε μυστικότητα και διακριτικότητα.

Ενώ παρακολουθούμε τον *Μεγάλο Αδελφό* στην ΤV, είμα­στε περίπου σαν ένα σύζυγο που ελαφρώς ντροπιασμένος επει­δή κάνει ένα αθώο φλερτ σε ένα μπαράκι, δεν ξέρει ότι το έτε­ρον του ήμισυ τον κερατώνει κανονικά. Ο τίτλος *Μεγάλος Αδελ­φός* μας βοηθάει λοιπόν να μη μαθαίνουμε ή να ξεχνάμε ότι την ίδια στιγμή κάποιος γελάει πίσω απ' την πλάτη μας.

2000

1. πρόσωπα με σημαντικές θέσεις [↑](#footnote-ref-1)